Коми Республикаса Юралысь Вячеслав Гайзер аддзысьлiс Россия Федерацияын ООН сöвмöдан уджтас полномочнöй петкöдлысь господин Фроде Маурингкöд.

Сёрниыс мунiс öтувъя проект збыльмöдöм йылысь, кыдзи бурмöдны регионын торйöн ёна видзан вöр-ва система, видзны Печора ю йылын первичнöй вöръяс. Коми Республика лоö уджъёртöн тайö проектын.

«Коми Республикаын торйöн ёна видзан вöр-ва система бурмöдöм да Печора ю йылын вöръяс видзöм кузя миян öтувъя проект бура пöртсьö олöмö миян öтувъя зiльöмöн, а сiдзжö тiян тэчаслöн бур уджöн. Ме ачым бура тöда тайö проектсö, веськöдлi сылöн бизнес-планирование кузя уджалан группаöн. Ме тöда, мый сьöмкудйыс содiс пöшти кык пöв сiйö тшöт весьтö, мый проектыс вермис Германияса Веськöдлан котырлöн конкурсын», - пасйис Вячеслав Гайзер.

Г-н Ф. Мауринг пасйис, мый Коми Республикалöн «ыджыд тöдчанлуныс став планеталы», регионын зэв уна вöр, та вöсна экономика да миянöс кытшалысь гöгöртас колö йитны öта-мöдыскöд. Фроде Мауринглöн кывъяс серти, «Коми Республикаса Веськöдлан котыр петкöдлiс, кыдзи политика боксянь колö кужны выльмöдны республикаын торйöн ёна видзан вöр-ва система став мувывса биоразнообразие бурджыка видзöм могысь».

Проектын артыштöма мониторинг мераяс да вöрса пöжаръясысь öлöдан мераяс, мый зэв тöдчана тавося жар воын. Лöсьöдöма торйöн ёна видзан мутасъясöн лöсьыдджыка веськöдлан схемаяс. Матысса кадö колö видлавны заповедниклысь да национальнöй парклысь землеотвод да межуйтöм кузя юалöмъяс сы могысь, медым пыртны найöс Коми Республикалы ас эмбурö.